Review Filem: Vik2Ria Secret (2023)
Sepintas lalu apabila melihat tajuk filem ini, bermacam perkara bermain di fikiran saya. Rasa teruja dan takut bercampur dalam pada masa yang sama. Arahan seorang pengarah yang juga pelakon yang berlakon dalam filem ini iaitu A.R. Badul. Filem Vik2ria Secret pada kali ini dibintangi oleh muka muka pelawak yang tidak asing lagi dalam arena perfileman tanah air seperti Ropie Cecupak dan Man Raja Lawak. Pelakon lain seperti Annie Ariffin, Fiza Halim turut bersama membintangi filem ini. Mengisahkan tentang kehidupan seorang wanita yang baru sahaja menerima wasiat peninggalan orang tuanya dan kembali ke kampung halamannya yang dikenali sebagai Kampung Honie. Beliau kemudiannya bertemu dengan seorang wanita yang lain kemudian menjadi sahabat antara satu sama lain. Mereka kemudiannya merancang untuk membuka sebuah kedai pakaian dalam di kampung mereka itu. Berita perancangan mereka kemudiannya tersebar ke seluruh pelusuk kampung dan menimbulkan pelbagai reaksi dalam kalangan masyarakat. Filem ini sebenarnya berjaya menimbul dan menggunakan satu konsep yang agak berani akan tetapi filem ini sangat banyak kelihatan dari segi kekurangannya tanpa dirobek sekalipun. Visual filem ini terlihat begitu teruk seolah olah filem yang dibuat pada era 90an dan ditayangkan pada 2023. Tidak dinafikan dari segi visual, filem ini gagal secara keseluruhannya untuk memikat selera saya sebagai seorang yang suka menonton filem atau apa apa sahaja bahan tayangan di pawagam. Filem ini juga turut memuatkan beberapa jenaka yang bodoh dan juga jenaka “double meaning”. Lebih mengeruhkan keadaan, lawak “double meaning” itu langsung tidak membawa apa apa ketawa pada diri saya sepanjang menonton filem ini. Kisah sampingan yang ditampilkan dalam filem ini juga selain daripada kisah dua orang wanita yang ingin membuka kedai pakaian dalam dilihat sekadar mengisi masa tayangan sahaja. Signifikan kepada plot utama tidak begitu menonjol dan agak lemah. Filem ini secara dasarnya hanya layak ditayang di saluran Youtube sahaja dengan penggunaan muzik latar bebas hakmilik. Mampu diakses oleh seluruh genap lapisan masyarakat. Sangat menyedihkan apabila dilihat kembali akan kualiti filem ini sama ada dari segi teknikal dan perlaksanaannya.